Havaiji  
Hawai'iView and modify data on Wikidata 

|  |  |
| --- | --- |
| Sijainti | 
19°34′N, 155°30′WHavaiji, HavaijiYhdysvallat |
| Saariryhmä | 
Havaijisaaret |
| Korkeimmat kohdat | 
Mauna Kea, 4 205 mView and modify data on Wikidata  |
| Pinta-ala | 
10 451 km² |

Väestö| Asukasluku | 
148 677 (2004) |
| Suurin kaupunki | 
Hilo |
| Kieli | 
englanti, havaiji |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Havaijin saari** (havaijiksi *Mokupuni o Hawaiʻi*, engl. *Island of Hawaii, Big Island*) on Yhdysvaltoihin kuuluvien Havaijisaarten ja Havaijin osavaltion suurin saari. Havaijin saaren pinta-ala on yli kaksi kertaa kaikkien muiden saariryhmän saarten pinta-ala yhteensä. Se koostuu viidestä kilpitulivuoresta, suurimpina Mauna Kea (4 206 m) ja Mauna Loa (4 170 m), joista ensimmäinen on maailman korkein vuori meren pohjasta mitattuna ja jolla sijaitsee useita tähtitieteellisiä observatorioita. Mauna Loa on edelleen aktiivinen. Kilauea (1 222 m) on tällä hetkellä maailman aktiivisin tulivuori saaren etelärinteellä, joka on purkautunut jatkuvasti vuodesta 1983, kasvattaen saaren pinta-alaa jatkuvasti. Vanhin tulivuorista on Kohala (1 700 m), joka ei ole purkautunut 60 000 vuoteen. Hualalai (2 523 m) saaren länsiosassa purkautui viimeksi 1801.

Ka Lae -saaren eteläkärjessä on Yhdysvaltojen eteläisin piste (18°54′40″N, 155°40′52″W).

Historia
--------

Havaijin saari on geologisesti nuorin saari Havaijin saariryhmästä. Sen uskotaan myös olleen ensimmäinen saari, jolle polynesialaiset uudisasukkaat rantautuivat 1 500 vuotta sitten.

Kapteeni James Cook sai surmansa Havaijin saarella vuosi sen jälkeen, kun hän oli rantautunut Kauain saarelle. Kealakekuan lahdella paikalliset soturit surmasivat Cookin 1779. 

Kohalassa saaren pohjoisosassa syntynyt kuningas Kamehameha I (1758–1819) yhdisti Havaijin saaren heimot vuonna 1791, jonka jälkeen hän lopulta yhdisti koko saariryhmän Havaijin kuningaskunnaksi 1810. Kuninkaan oikeusistuin sijaitsi saarella vuoteen 1804 saakka, kunnes se muutti Oahulle. Kamehameha I palasi kotisaarelleen 1812, josta käsin hän hallitsi kuolemaansa saakka.

Kamehameha I rakennutti vuosina 1790–1791 viimeiseksi jääneen havaijilaisen temppelin (heiau), saaren pohjoisosaan Puukoloaan. Se on suurin nykypäiviin saakka säilyneistä havaijilaisista temppeleistä.

Mauna Kea Kohalasta nähtynä.
Ensimmäiset lähetyssaarnaajat saapuivat Kailua-Konaan 1820, ja samana vuonna paikkakunnalle pystytettiin Mokuaikuan kirkko, joka on saarten ensimmäinen kristillinen kirkko. Lähetyssaarnaajia seurasi myös muita länsimaisia maahanmuuttajia. Heidän mukanaan saarelle tuotiin karjaa.

Elinkeinoelämä
--------------

Havaijin saaren talouselämän keskukset ovat Hilo-saaren itäosassa ja Kailua-Konan länsirannikolla. Molemmissa on myös kansainvälinen lentokenttä. Hilossa ja Kawaihaessa ovat myös saaren talouden kannalta merkittävät syväsatamat.

Saaren talous koostuu pääosin viidestä sektorista: palvelut (erityisesti matkailu) ja kauppa, julkishallinto, rakennusala, rahoitus ja kiinteistöt sekä maatalous.

Sokeriviljelmien ja sokerin tuotannon vähentäminen on aiheuttanut saarilla työttömyyttä, joka on muita saaria suurempaa (5,9 %). Saari on maailman suurin makadamia-pähkinöiden ja orkideoiden tuottaja sekä Yhdysvaltojen suurin kahvin ja inkiväärin tuottaja. Muita tärkeitä vientikasveja ovat papaija, trooppiset kukat, koristekasvit ja taaro. Saarella sijaitsee vuonna 1840 perustettu Parker Ranch. Sen pinta-ala on noin 60 000 hehtaaria, ja se on Yhdysvaltain suurimpia ja vanhimpia karjatiloja. Karjanhoidon lisäksi tärkeä elinkeino on myös kalastus.

Mauna Kean huipulla sijaitsee eräs maailman parhaista tähtitieteellisistä observatorioista.

Lähteet
-------

1. ↑  *Suuri maailmantieto*. Helsinki: Oy Valitut Palat – Reader's Digest Ab, 1989. ISBN 951-9079-92-0. (englanniksi)
2. ↑  Hawaii (Archive.org) *Volcanoworld*. Department of Geosciences at Oregon State University.  Arkistoitu 15.4.2005. Viitattu 11.5.2007. (englanniksi)
3. 1 2  Hawaii Facts and Trivia *50states.com*. Marchex. Viitattu 11.5.2007. (englanniksi)
4. ↑  GoHawaii: It All Began on the Big Island (Archive.org) Hawaii Visitors And Convention Bureau.  Arkistoitu 28.4.2007. Viitattu 11.5.2007. (englanniksi)
5. 1 2 3  About Hawaii Island (Archive.org) The Hawaii Island Chamber of Commerce.  Arkistoitu 17.4.2007. Viitattu 11.5.2007. (englanniksi)

Aiheesta muualla
----------------

* Kuvia tai muita tiedostoja aiheesta **Havaiji (saari)** Wikimedia Commonsissa

* Dicover Hawaii, Havaijin matkailusivusto (englanniksi)